b'\n_START_ARTICLE_\nStovyklos pinigai\n_START_PARAGRAPH_\nStovyklos pinigai (vok. Lagergeld)\xc2\xa0\xe2\x80\x93 Tre\xc4\x8diojo Reicho monetos ir banknotai, 1933\xe2\x80\x931945\xc2\xa0m. kursav\xc4\x99 Tre\xc4\x8diojo reicho \xc4\xafsteigtuose getuose, darbo ir koncentracijos stovyklose.\n_START_SECTION_\nLichtenburgas\n_START_PARAGRAPH_\nViena i\xc5\xa1 pirm\xc5\xb3j\xc5\xb3 Lichtenburgo koncentracijos stovykla buvo \xc4\xafsteigta 1933\xc2\xa0m. I\xc5\xa1liko tik keli vienetai stovyklos pinig\xc5\xb3, kuri\xc5\xb3 nominalas 1 ir 2 pfenigiai. Tai popieriniai, atitinkamai geltonos ir \xc5\xbealios spalvos lapeliai, kuri\xc5\xb3 matmenys 50\xc3\x9750\xc2\xa0mm. Vienoje pus\xc4\x97je i\xc5\xa1spausdintas nominalas 0,01 ir 0,02, H\xc3\xa4ftlings Lagergeld Konzentrationslager Lichtenburg Nur g\xc3\xbcltig im Konzentr.-Lager (Stovyklos pinigai Lichtenburgo koncentracijos stovyklos kaliniams Galiojantys tik koncentracijos stovykloje). \xc5\xa0iuos pinigus realiai buvo galima panaudoti tik vietin\xc4\x97je valgykloje.\n_START_SECTION_\nOranienburgas\n_START_PARAGRAPH_\nOranienburgo koncentracijos stovyklos ypatyb\xc4\x97 buvo jos \xe2\x80\x9eatvirumas\xe2\x80\x9c \xe2\x80\x9eRaudonojo kry\xc5\xbeiaus\xe2\x80\x9c ir u\xc5\xbesienio spaudos atstovams. \xc4\x8cia buvo nor\xc4\x97ta padaryti pavyzdin\xc4\x99 sulaikymo viet\xc4\x85 Tre\xc4\x8diajame Reiche. Stovyklos pinig\xc5\xb3 \xc4\xafvedimas palengvino \xc5\xa1i\xc4\x85 u\xc5\xbeduot\xc4\xaf. Pinig\xc5\xb3 i\xc5\xa1vaizdos k\xc5\xabr\xc4\x97ju tapo stovyklos nuteistasis, graveris Horstas Vilis Lipertas. Jis suk\xc5\xabr\xc4\x97 5, 10, 50 pfenigi\xc5\xb3 ir 1 mark\xc4\x97s (pastaroji \xc5\xbeinoma keliais bandomaisiais egzmplioriais) nominalo banknotus. Orienburgo pinig\xc5\xb3 ypatyb\xc4\x97 buvo atsirad\xc4\x99 vandens \xc5\xbeenklai._NEWLINE_\xc5\xbdinodamas, kad stovyklos pinigus gali pamatyti u\xc5\xbesienio spaudos atstovai, H. V. Lipertas ant kai kuri\xc5\xb3 banknot\xc5\xb3, \xc5\xbeod\xc5\xbei\xc5\xb3 junginyje vok. Lagergeld des konzentrationslagers Oranienburg \xc5\xbeodyje \xe2\x80\x9ekonzentrationslagers\xe2\x80\x9c \xc5\xa1iek tiek pakeit\xc4\x97 raid\xc4\x99 \xe2\x80\x9eg\xe2\x80\x9c, nuimdamas jos vir\xc5\xa1utin\xc4\x99 dal\xc4\xaf. Po \xc5\xa1io pakeitimo \xc5\xbeodis skait\xc4\x97si kaip \xe2\x80\x9ekonzentrationslayers\xe2\x80\x9c. Jis vyl\xc4\x97si, kad jo si\xc5\xb3sta \xc5\xbeinut\xc4\x97 bus suprasta teisingai, tod\xc4\x97l, kad angli\xc5\xa1kas \xc5\xbeodis \xe2\x80\x9eslayers\xe2\x80\x9c rei\xc5\xa1kia \xe2\x80\x9e\xc5\xbeudikai\xe2\x80\x9c. Ta\xc4\x8diau nei u\xc5\xbesienio vald\xc5\xbeios atstovai, nei koncentracijos stovyklos vadovyb\xc4\x97 neatkreip\xc4\x97 d\xc4\x97mesio \xc4\xaf \xc5\xa1i\xc4\x85 koduot\xc4\x85 \xc5\xbeinut\xc4\x99. Apie \xc5\xa1i\xc4\x85 istorij\xc4\x85, 1981\xc2\xa0m., pra\xc4\x97jus keliems de\xc5\xa1imtme\xc4\x8diams po Antrojo pasaulinio karo, papasakojo pats H. V. Lipertas. Banknotai su u\xc5\xbera\xc5\xa1u \xe2\x80\x9ekonzentrationslayers\xe2\x80\x9c buvo i\xc5\xa1saugoti._NEWLINE_Oranienburgo koncentracijos stovykla gyvavo neilgai. 1934\xc2\xa0m. bir\xc5\xbeel\xc4\xaf stovykla buvo u\xc5\xbedaryta. Po keli\xc5\xb3 met\xc5\xb3 netoliese buvo \xc4\xafkurta nauja Zachsenhauzeno koncentracijos stovykla.'